**Aira Hotti & Mikko Roivainen**. ”Kerisyrjän Roivaat” (2019), Roivainen-Roivas-Roivanen sukuseura ry (387 s.).

Kesän 2019 sukuseuramme kesätapaamisessa julkistettiin kirja Kerisyrjän Roivaista. Aira Hotin Valamossa pitämä esitelmä herätti mielenkiintoni tähän sukumme haaraan ja asuinsijoihin.

Kirjan kannessa on punamustat Karjalan värit. Tässä lähes 400-sivuisessa teoksessa lähdetään liikkeelle Roivainen-Roivas-Roivanen -suvun yhteisestä kantaisästä Niilo Pietarinpoika Roivaasta eli Nicolaus Petristä, joka oli Iisalmen seurakunnan ensimmäinen kirkkoherra. Hänen arvellaan olevan lähtöisin Kannaksen Karjalasta tai ainakin opiskelleen Viipurissa. Niilo Pietarinpojan ja hänen puolisonsa Marketta Matintyttären kahdeksasta jälkeläisestä muodostuivat Roiva-suvun sukuhaarat, jotka levisivät silloisessa itäisessä Suomessa. Osa sukuhaaroista jäi leviämään Ylä-Savon ja Kuopion seuduilla, mutta kaksi merkittävää sukuhaaraa kasvoi kirjan mukaan Pohjois- ja Laatokan Karjalassa.

Kirja lähtee historiallisessa tarkastelussa liikkeelle Suur-Ilomantsista ja sen aikaisista yhteiskunnallisista oloista. Roivalan sukutilan synty kytkeytyy Ilomantsin rälssimaiden syntyyn. Kirjan mukaan Roivaat eivät kuitenkaan tulleet ensimmäisten savolaisten mukana asuttamaan Ilomantsia, eikä suvun ensimmäinen asuttaja ollut viljelijä, vaan kirkon palveluksessa suntiona ja lukkarina toiminut Simo Roivas, Iisalmen kirkkoherra Niilon poika.

Kirjan juoni etenee sukupolvittain Simosta viiteen Lauri Roivakseen (1683-1750; 1716-1767;1746-1821; 1779-1853; 1810-1877) ja sen jälkeen näistä viimeisen poikiin Anttiin (1825-1889) ja Pekkaan (1833-1858). Sukupolvien tarinoita kehystävät historialliset kuvaukset Isovihan ajoista Hattujen sotaan ja Pikkuvihan aikaan. Rajasodat, ryöstöretket ja elämän epävarmuus luonnehtivat ihmisten elinpiiriä 1600- ja 1700-luvuilla. Vuosina 1683-1750 elänyt Lauri Roivas, ilmeisesti Simo Roivaan poika, tunnetaan legendaarisena sotapäällikkönä ja venäläisten hävitysretkien torjujana; tällä tavoin hänen aiemmin tahriintunut ryöstelijän maineensa sai kunniallisen päätöksen.

Ruotsin vallan aika Laatokan Karjalassa kesti satakunta vuotta. Tänä aikana aluetta ruotsalaistettiin – ja luterilaistettiin – aktiivisesti, kun karjalainen ja ortodoksinen alkuperäisväestö oli väistynyt idemmäksi ”ruotsien” tieltä ja jättänyt kylät autoiksi. Kirjan mukaan Impilahti mainitaan vuoden 1589 verokirjassa Sortavalan ortodoksisen seurakunnan kappelikuntana ja Kerisyrjä siihen kuuluvana kylänä. Kerisyrjä oli läntisin kylä ja rajoittui Suistamon ja Harlun pitäjiin. Se oli pitäjän suurin kylä ja jakaantui Suvikylään ja Pohjoiskylään, jotka jakaantuivat edelleen Alapihaan, Välikylään eli Keskikylään. Roivaat siirtyivät Ilomantsin Eimisjärveltä Impilahteen vuonna 1823, aluksi Kokkoselkään, sittemmin Kerisyrjään. Kun Roivaat siirtyivät Kerisyrjään, he asettuivat Alapihaan, Suvikylän Keskikylän puoleiselle laidalle. Sittemmin Roivaita asui kirjan mukaan Alapihassa ja Keskikylässä. Kerisyrjän Keskikylässä oli teollisuutta, kauppa, posti, harrastuspiirejä ja ennen muuta vireää maa- ja metsätalouden kehittämistä.

Toisen maailmansodan puhkeaminen merkitsi kerisyrjäläisille evakkotielle lähtöä. Liikuttumatta ei voi lukea kuvauksia näistä hetkistä, pitkästä evakkotiestä ja kotoutumisesta uusille alueille, joissa vastaanotto ei aina ollut kovin lämmin. Elämä oli aloitettava alusta, mutta vielä kerran palattiin kotiin Karjalaan ja Kerisyrjään välirauhan aikaan, kunnes tuli toinen ja viimeinen evakkomatka ja siirtoväen asuttaminen uusille kotipaikoille Soiniin, Heinävedelle, Turkuun, Peräseinäjoelle ja muualle eri puolelle Suomea. Tämän kirjan sivuilla sain tutustua myös seuramme edellisen puheenjohtajan (Erkki Roivas) ja nykyisen puheenjohtajan (Aira Hotti o.s. Roivas) sekä yhden hallituksemme jäsenen (Reijo Roivas) perheiden elämänkulkuun.

Kerisyrjän Roivaat on kuvaus yhden sukumme haaran vaiheista maailman myrskyissä, mutta se on myös kuvaus paikallisyhteisöjen elämästä ja arjesta Ruotsin vallan ajalta tähän päivään asti. Karjalaisten Roivaiden elämä ei ole ollut helppoa rajaseudulla, mutta raskainta on varmaankin ollut jättää kotiseutunsa, kokea toiseutta ja muukalaisuutta ja ikävöidä kotiin Karjalaan. Ilman iloista ja reipasta luonteenlaatua he eivät olisi varmasti selviytyneet näin hyvin.

Tämä kirja on huolellisesti laadittu, hyvin kirjoitettu teos, joka sisältää myös 180 sukutaulua, karttoja, kuvia ja runojakin. Se oli koskettava lukukokemus, kiitos siitä Aira ja Mikko!

Irene Roivainen